נציג סיעת חד"ש במועצת עיריית חיפה מסתבך שוב: רג'א זעאתרה, שנאלץ לוותר על תפקיד סגן ראש העיר בעקבות דברי תמיכה בחיזבאללה ובחמאס, התראיין לאחרונה לרשת "אל-מיאדין" הלבנונית, שמזוהה אידיאולוגית עם חיזבאללה, וכינה את ישראל "אויבת העמים".

בריאיון, שנערך לפני כמה שבועות כחלק מדיון בהכרה במנהיג האופוזיציה בוונצואלה חואן גוואידו, אמר זעאתרה: "ישראל, בסופו של דבר, והכוחות האימפריאליסטיים והריאקציונריים, כולל התנועה הציונית, הם אויבים של כל עמי העולם. לכן ישראל היא מדינה תוקפנית ומפירה את זכויות העם הפלסטיני ועמי האזור". יצוין כי ישראל ומדינות רבות אחרות, כולל ארה"ב ובאירופה, הכירו בגוואידו כנשיא הזמני של ונצואלה.

"ישראל והאימפריאליסטים הם אויבי כל העמים". זעאתרה בדצמבר אשתקד (צילום: שמיר אלבז)

בשיחה עם ynet אמר זעאתרה כי הוא עומד מאחורי הדברים וכי לא מדובר באמירות חדשות. "קיימת קואליציה בין ארה"ב, ממשלת נתניהו והממשלות במפרץ, וזו קואליציה אימפריאליסטית שאינה משרתת את העמים. העמדות שלה מנוגדות לאלה של העמים וזה גם ביחס למה שקורה בוונצואלה", אמר.

הוא הוסיף כי לא התראיין לערוץ ששייך לחיזבאללה, אלא לערוץ פרטי שמתחרה באל-ג'זירה. "זה ערוץ לגיטימי ויש לו אפילו כתבת בישראל".

הדברים נחשפו היום (שני) בריאיון ברדיו צפון 104.5 עם זעאתרה, שם טען כי הדברים לא תורגמו כפי שאמרם. בסרטון וידיאו שהופץ ברשתות החברתיות אכן הוצג תרגום שונה מעט מהנאמר, אם כי לא היה בו הבדל מהותי: "ישראל והתנועה האימפריאליסטית הם אויבי העמים, כולל התנועה הציונית. הם אויבי העמים. ישראל מדינה כובשת ועושה דיכוי לעם הפלסטיני".

זעאתרה מתראיין ל"אל-מיאדין"

בעקבות הדברים פנה שר הכלכלה והתעשייה, אלי כהן, ליועץ המשפטי לממשלה אביחי מנדלבליט וביקש לפתוח בחקירה נגד זעאתרה. לדבריו, הוא עבר על חוק למאבק בטרור היות שהוא "תומך" בארגון חיזבאללה.

זעאתרה, נציג חד"ש במועצת העיר, עלה כאמור לכותרות בדצמבר אשתקד, לאחר שבמסגרת ההסכם הקואליציוני בין חד"ש לראש העיר החדשה עינת קליש-רותם, הוסכם על מינויו של זעאתרה לסגנה.

עם היוודע דבר המינוי העלו מתנגדיו ציטוטי עבר של זעאתרה, שבהם אמר כי חיזבאללה וחמאס הם ארגונים לגיטימיים. בעקבות הביקורת הרבה שנמתחה על המינוי, כולל מפיו של ראש הממשלה בנימין נתניהו, הוחלט כי זעאתרה לא ייכנס לתפקיד ומי שתכהן בו תהיה הנציגה השנייה של חד"ש במועצת העיר.

במסיבת עיתונאים הודיע אז זעאתרה על הסיכום, אך לא חזר בו מההתבטאויות שהובילו לסערה. הוא כינה את ראש הממשלה נתניהו "פירומן", ושיבח את קליש-רותם, כמי ש"עמדה באומץ מול איומים של מאפיה".